作者:白居易
標題:德宗皇帝輓歌詞四首
內容:執象宗玄祖，貽謀啟孝孫。文高柏梁殿，禮薄霸陵原。宮仗辭天闕，朝儀出國門。生成不可報，二十七年恩。虞帝南巡後，殷宗諒暗中。初辭鑄鼎地，已閉望仙宮。曉落當陵月，秋生滿旆風。前星承帝座，不使北辰空。業大承宗祖，功成付子孫。睿文詩播樂，遺訓史標言。節表中和德，方垂廣利恩。懸知千載後，理代數貞元。夢減三齡壽，哀延七月期。寢園愁望遠，宮仗哭行遲。雲日添寒慘，笳簫向晚悲。因山有遺詔，如葬漢文時。